Burjassot lliura els diners recaptats de la campanya Comerç Solidari
2025-07-24

Coincidint amb la celebració d’una nova Nit al Mercat, campanya de dinamització de les parades del Mercat Municipal, l’àrea de Promoció Econòmica de l’Ajuntament de Burjassot, dirigida pel regidor Emili Altur, lliurava dissabte passat els diners arreplegats en la campanya Comerç Solidari de Burjassot, impulsada des de CEMEF, l’empresa pública del Consistori. En el moment del lliurament estigueren presents, a més del citat regidor, l’alcalde de Burjassot, Rafa García, les regidores de Sanitat i Espai Dona, Olga Camps i Lluna Àrias respectivament, el regidor de Policia i Seguretat Ciutadana, Manuel Pérez Menero, i diferents representants de la Corporació Municipal. També van estar representants de CODEMER i de l’Associació de Comerç i Servicis de Burjassot.

La recaptació arreplegada, 1.200€, s’ha repartit a parts iguals per als projectes solidaris del Centre Ocupacional Los Silos, ADERES i AFEM. Una ajuda important per al desenvolupament de les seues activitats en pro de la integració de les persones amb algun tipus de discapacitat.

La campanya Comerç Solidari de Burjassot arrancava en els primers dies del mes de març i ha comptat amb la col·laboració de més de 100 comerços del municipi que, amb unes xicotetes guardioles disposades en els seus locals, arreplegaven el canvi de les compres o consumicions dels seus clients.